Forseti Íslands herra Ólafur Ragnar Grímsson sæmdi á nýársdag Braga Þórðarson bókaútgefanda á Akranesi riddarakrossi hinnar íslensku fálkaorðu fyrir störf að bókaútgáfu og æskulýðsmálum . Auk Braga voru þrettán aðrir sæmdir riddarakrossi að þessu sinni . Bragi segir í samtali við Skessuhorn að oðruveitingin hafi komið honum þægilega á óvart . Hann hefur um áratuga skeið rekið Hörpuútgáfuna sem lagt hefur áherslu á útgáfu sígildra bóka . Má þar nefna ljóðabækur ævisögur , bækur um þjóðlegan fróðleik , héraðssögur og fleira . Þá hefur Bragi starfað um áratuga skeið að félagsmálum . Hann hefur verið virkur um áratuga skeið í skátahreyfingunni og starfaði lengi í góðtemplarareglunni . Bragi var fyrsti formaður Æskulýðsráðs Akraness og sat lengi í bókasafnsstjórn á Akranesi . Bragi er heiðursfélagi Skátafélags Akraness og Félags íslenskra bókaútgefenda . Þá er hann einnig heiðursfélagi Oddfellowreglunnar . Hann hlaut árið 2004 heiðursverðlaun minningarsjóðs Guðmundar Böðvarssonar . Samhliða útgáfustörfum hefur Bragi verið afkastamikill rithöfundur og hafa fimmtán bækur hans verið gefnar út .